Vyf vas wat meisies glo as seksslawe aanhouArgieffoto Vyf mans is in Kutlwanong, naby Odendaalsrus in die Vrystaat, in hegtenis geneem nadat hulle glo twee meisies ontvoer en as seksslawe aangehou het. Molebogeng Lechesa, polisiewoordvoerder, het Maandag gesê die meisies, onderskeidelik 12 en 14 jaar oud, is op 17 Februarie vrygelaat. Hulle het vir die polisie gesê hulle is as seksslawe in ŉ plakkershut agter ŉ huis aangehou. Die vyf mans het glo die meisies betaal. Die polisie het die meisies Sondag omstreeks 23:00 na die huis vergesel. “Die meisies het die verdagtes uitgewys, en hulle is dadelik in hegtenis geneem,” het Lechesa bygevoeg. Die meisies het op 26 Januarie verdwyn. Die vyf mans, tussen 22 en 25 jaar oud, noem hulself die “300” en het dié nommer op die meisies getatoeëer. Hulle moet binnekort in die hof verskyn op aanklagte van ontvoering en statutêre verkragting.